EL
3.7.2023
Επίσημη Εφημερίδα της Ευρωπαϊκής Ένωσης
C 235/69
Προσφυγή της 16ης Μαΐου 2023 — Symrise κατά Επιτροπής (Υπόθεση T-263/23) (2023/C 235/82) Γλώσσα διαδικασίας: η αγγλική Διάδικοι Προσφεύγουσα: Symrise AG (Holzminden, Γερμανία) (εκπρόσωποι: T. Kuhn, M. Rust, T. M. Wienke, L. Bär και J. Jourdan, δικηγόροι) Καθής: Ευρωπαϊκή Επιτροπή
Αιτήματα Η προσφεύγουσα ζητεί από το Γενικό Δικαστήριο: — να ακυρώσει την απόφαση της Επιτροπής C(2023) 1103 final της 10ης Φεβρουαρίου 2023 με την οποία διατάσσεται η διεξαγωγή επιτόπιου ελέγχου στην Symrise AG και σε όλες τις άμεσα ή έμμεσα ελεγχόμενες από αυτήν θυγατρικές της δυνάμει του άρθρου 20, παράγραφος 4, του κανονισμού (EΚ) 1/2003 του Συμβουλίου (1) (AT.40826 — Rose)· — vα καταδικάσει την Επιτροπή στο σύνολο των δικαστικών εξόδων.
Λόγοι ακυρώσεως και κύρια επιχειρήματα Προς στήριξη της προσφυγής η προσφεύγουσα προβάλλει δύο λόγους. 1.
Με τον πρώτο λόγο προβάλλεται προσβολή του θεμελιώδους δικαιώματος της προσφεύγουσας επί του απαραβίαστου των ιδιωτικών εγκαταστάσεών της και της ιδιωτικής σφαίρας της όπως κατοχυρώνεται στο άρθρο 7 του Χάρτη των Θεμελιωδών Δικαιωμάτων.
Η προσφεύγουσα υποστηρίζει ότι η απόφαση με την οποία διατάσσεται η διεξαγωγή επιτόπιου ελέγχου στις εγκαταστάσεις της προσφεύγουσας είναι (i) αυθαίρετη διότι η Επιτροπή δεν διέθετε επαρκείς ενδείξεις οι οποίες να εγείρουν σοβαρές υπόνοιες περί συμμετοχής της προσφεύγουσας σε οποιαδήποτε παράβαση του δίκαιου του ανταγωνισμού, και (ii) συνιστά δυσανάλογη προσβολή των θεμελιωδών δικαιωμάτων της επί του απαραβίαστου των ιδιωτικών εγκαταστάσεων και της ιδιωτικής σφαίρας καθώς δεν υπόκειται σε κάποιον χρονικό περιορισμό. 2.
Με τον δεύτερο λόγο προβάλλεται παράβαση του άρθρου 20, παράγραφος 4, του κανονισμού (EΚ) 1/2003 και της υποχρεώσεως αιτιολογίας την οποία υπέχει η Επιτροπή κατά το άρθρο 296, δεύτερο εδάφιο, ΣΛΕΕ.
Η προσφεύγουσα υποστηρίζει ότι η απόφαση παραβιάζει την υποχρέωση της Επιτροπής να διευκρινίζει σαφώς και επακριβώς το αντικείμενο του επιτόπιου ελέγχου, κατά παράβαση του άρθρου 20, παράγραφος 4, του κανονισμού (EΚ) 1/2003 και του καθήκοντος της Επιτροπής να αιτιολογεί τις αποφάσεις της.
Ειδικότερα, η διατύπωση της αποφάσεως ήταν τοιαύτη ώστε δεν επέτρεπε στην προσφεύγουσα να κατανοήσει τον σκοπό της επιτόπιας έρευνας, και, τοιουτοτρόπως, να ασκήσει τα δικαιώματά της άμυνας.
(1)
Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003, L 1, σ.
1).
Προσφυγή της 11ης Μαΐου 2023 — VDK κατά Επιτροπής (Υπόθεση T-265/23) (2023/C 235/83) Γλώσσα διαδικασίας: η γερμανική Διάδικοι Προσφεύγουσα: Verband der Deutschen Kutter und Küstenfischer e.V. (VDK) (Αμβούργο, Γερμανία) (εκπρόσωπος: M. Waller, Rechtsanwalt) Καθής: Ευρωπαϊκή Επιτροπή